په کانګرس کې بیا د حکومت د بندېدو خبري پیل شوي 
که چیري د بودیجې په برخه کې اقدام ونشي نو امکان لري چې د امریکا حکومت د عدم بودیجې له وجې په راتلونکو څو ورځو کې بند شي.
د امریکا حکومت یو ځل بیا د بودجې د نه تصویبولو له وجې د بندېدو د خطر سره مخامخ دی. د کانګرس غړي په سیاسي لحاظ پر دې د نظر اختلافات سر لري چې څنګه باید د فیډرالي حکومت بودیجه تصویب شي. د روانې اونۍ په پای کې تمه کېږي چې سنا یو موقتي بودجه تصویب کړي چې دا بودجه د ولسي جرګې د هغه لایحې سره سر نخوري چې تیره اونۍ یې تصویب کړه. که چیري د کانګرس دواړې خونې په دې ونه توانېږي چې یو شان بودجې تصویب کړي د اکټوبر په لومړۍ نېټه به د امریکا فیډرالي حکومت په محدود ډول بند شي. د جمعې په ورځ ولسي جرګه چې په کښي جمهوري غوښتونکي اکثریت دي، د امریکا د فیډرالي حکومت د لګښتونو لایحه تمدید کړه خو د ولسمشر اوباما دروغتیايي قانون ته یې د بودجه ورکول منظور نکړل. د ولسي جرګې استاځې موکریس راجرس داسي وايي: ،، د ولسي جرګې غړو اقدام وکړ چې حکومت شفافه وي، لګښتونو کنټرول شي او خلګ د هغه قانون څخه وژغورل شي چې کار نه ورکوي او خلګو ته یې چارې ستونزمنې کړي دي.،، د ولسي جرګې ریْس جان بېنر د بریالیتوب احساس درلودی. هغه داسي وویل: ،،امریکایان نه غواړي چې حکومت یې بند شي او هغوي د ولسمشر اوباما د روغتیا قانون هم نه غواړي. د امریکا ولسي جرګې د عامو امریکایانو اندېښنې واورېدې اوس یې وخت راغلی دی چې د مشرانو جرګه هم د عامو امریکایانو اندېښنې واوري. ،، د ولسي جرګې دا په اصطلاح د بریالیتوب او نفوذ لهجه د مشرانو په جرګې کې چې د ډیموکراتانو له خوا کنټرولېږي نه احساسېدله. د مشرانو د جرګې د اکثریت مشر ډیموکرات سناتور هري رید داسي وویل: ،،هغه هر لایحه چې هدف یې د ولسمشر د روغتیايي لایحې د بودیجې بندول وي، هغه به په مشرانو جرګې کې رد شي. لکه څنګه چې ما مخکي هم وویل دوي وخت ضایع کوي.،، ډیموکراتان وايي چې دوي به یواځي هغه بودجه تصویب کړي چې په کښي د ولسمشر اوباما د روغتیا د قانون د تمویل دپاره پیسې ځانګړي شوی وي. ډیموکرات سناتور چارلس شمیر داسي وویل: ،، داسي مو زړه ته ونه لوېږي چې مونږ به پر شا ولاړ سو. مونږ پر شا نه ځوو.،، ولسمشر اوباما د کانګرس د ډیموکرات غړو ملاتړ کوي او د ولسي جرګې پر جمهوري غوښتونکو باندي نیوکه کوي چې د امریکا اقتصادي بیارغونه په خطر کې اچوي. ولسمشر اوباما داسي وویل،، دوي به دغه هېواد بیا د اقتصادي رکود سره مخامخ کړي. دوي غواړي چې په میلیونو امریکایان روغتیايي بیمه ونلري. داسي به ونشي.،، که چیري مشرانو جرګه د ولسمشر اوباما روغتیايي قانون تمویل کړي نو بحث به ولسي جرګې ته ولاړ شي. که چیري د بودجې په برخه کې اقدام ونشي نو امکان لري چې د امریکا حکومت د عدم بودیجې له وجې په راتلونکو څو ورځو کې بند شي.